“Ǎ mɔ̂n mod, yónó ńyōn ású Farawóŋ, ǹkúkúmá yǎ Égîptɛn. Wayi dzó nâ: O ngábə́ fulan ai etɔŋ émgbə́m yā məyɔŋ, wa nyɔ́ ó dzāŋ ya ! O ngábə́ anə́ ngāŋ mə̄dzâ á máŋ, o yə́lege áswē, o dzúgulu məndím ai məkǒl móe, o vâ aswé mvid. 3Éyə Ǹtondôbə Zambá ā kɔ́bɔ̄ ná: mayi wa ya ávɔ̄d á nyɔ́l á zāŋ ǹkundǎ məyɔŋ, eyɔ̌ŋ tē báyi wa dudu ávɔ̄d dámā étē. 4Mayi wa líg á sí, mayi wa woa á mə̄fúb étē, mayi bɔ̌ naa anɔ̌ŋ ásə̄ yā yób á zu wa bədəbə á yób, mayi bɔ̂ naa batsídī ásə yǎ sí á dí wa, á dzye, 5mayi dzogě miǹson míé á miǹkǒl á yób, mayi dzálī ndoŋ ai məbí móe. 6Mayi wɔdan ǹnam ai məkǐ mákwí wā á nyɔ́l á miǹkǒl eyɔ̌ŋ te mǎyi dzálī mīḿbígílí ai mɔ́. 7Éyɔŋ m̀fyɛ wóē wayi dím, mayi búdī yób, mə bɔ̌ naa atítie lə́ vin á vyūg. Mayi búdī ńló dzóbo, ngɔn təgě fə bǎd və̄ ḿfyɛ wóé. 8Mayi dím miǹkokoe mísə yā yób ású dóe, mayi kúb díbī á ńnam wóe, Ǹtondôbə Zambá énye a kɔ́bɔ. 9Mayi ndə́gələ ńnə̄m ábuí məyɔŋ éyɔŋ mǎyi tə́lē bīlíg á zāŋ məyɔŋ, á míńnǎm yā wayə̌m kig. 10Mayi kúb ábuí məyɔŋ wɔ̌ŋ á nyɔ́l ású dóe, miǹkúkúmá myâyi dzə́m kám ai məsis ású dóe, ábōg mayi bɔ́ samaza ókəŋ bítá wámā á nyɔ́l, bâyi kɔ̌n wɔ̄ŋ ábǒg ásə, anə́ mod ású ényiŋ dzíe, ámōs wāyi ku. 11Amú, éyə Ǹtondôbə Zambá ā kɔ́bɔ̄ nâ: Okəŋ bítá ńkúkúmá yǎ Babilón wâyi wa tsídān á zud. 12Mayi kpe ńkundǎ bod bóe ai okə̌ŋ bod bítá. Ḿbɔ̄ bádaŋ dzam abé á məyɔŋ mə́sə; bâyi təgə̌ mə̄bún mə́ Égîptɛn, ńdɔ ǹkunda wóē ósə̄ wâyi bwêban.